Here is a page extracted from Wikipedia that may contain CSS, HTML, and a lot of unformatted text.

Title: تشي ݣيڤارا
Content: إرنسطو ݣيڤارا دي لا سيرنا (بالصبليونية: Ernesto 'Che' Ernestico Guevara de la Serna) (14 يونيو 1928 - 9 أكتوبر 1967) و اللي معروف بتشي ݣيڤارا, كان مناضل ثوري وطبيب وكاتب وسياسي أرجونتيني كان معروف فلعالم حيث كان تيشجع على الثورة. ݣيڤارا كان من لقادة ديال الثورة ف كوبا على الديكتاتور فولخينسيو باتيسطا, وملًي نجحات الثورة اللي قادها فيديل كاسطرو, عطاو لݣيڤارا لجنسية د كوبا وولاً وزير تما. تشي ݣيڤارا كان تيشجع الثورات فلعالم كلًُو ودار محاولات خرا بحال ف لكونݣو (ولكن ماصدقاتش) و ف بوليڤيا, اللي شدُّوه فيها وعدموه ف 1967, وهو كانت عندو غي 39 عام.

الصغر ديالو 
خلاق إرنيسطو ݣيڤارا فلمدينة د روزاريو ف لأرجونتين نهار 14 يونيو 1928, وكان هو لكبير من بين 5 د الدراري (3 د لولاد و جوج بنات). لعائلة ديالو كانت من الطبقة لمتوسطة وماكان خاصًو تا شي خير.

ف 1948, دخل للكلية د الطب ف بوينوس آيريس, وكان تيقرا مزيان و تيدير الرياضة بحال الريݣبي. فلعام اللخر ديال قرايتو (1953) سافر هو و صاحبو ألبيرطو ݣرانادو بموطور ف أمريكا اللاتينية كاملة, و تما كتاشفو الظلم لإمبريالي ولفقر وبزاف د لمشاكيل اللي خلاتهم مصدومين. من ديك الساعة, قرر تشي ݣيڤارا باللي ماغاديش يخدم طبيب و باللي أيدير أي حاجة اللي قدر باش يحبس الظلم ويكون من جيهت لمظاومين, وعليها بدا يشجع الثورات.

تشي ݣيڤارا ولمغريب 
ف 1959, عرض لوزير اللُول د لمغريب عبد الله ابراهيم على تشي ݣيڤارا باش يجي. وفعلا جا فغشت وزار سلا و الرباط و مراكش وتلاقا بزاف د المسؤولين. عجباتو بزاف مراكش اللي ݣلس فيها 18 ليوم.

ف 1960, ملًي مشا ݣيڤارا ل مصر, زار السفارة د لمغريب ف لقاهرة وتلاقا مع محمد بن عبد الكريم الخطابي, وقاليه باللي كان "معجب بزاف بالتجربة ديالو فحرب لعصابات, و باللي جا خصيصا باش يتعلًم منو".

حيث تشي ݣيڤارا هو رمز د التحرر ومحاربة الاستبداد, قررو لأولترا ديال لفرقة د لجيش لملكي يسمًيو راسهم "كورڤا تشي", نسبة لتشي ݣيڤارا, وتيهزًو ديما تصويرتو فݣاع لماتشات و لمناسبات د لفرقة ديالهم.

عيون لكلام 

سياسة
بيوغرافيا د رجال
زيادة 1928
وفيات 1967
مقالات فيها مصدر و 3000 بايت